Det er en god ide at inddele gymnasieklasser efter herkomst, mener elever på Langkaer Gymnasium. Opdelingen ødelægger ikke sammenholdet, lyder det.

Fire klasser bestående udelukkende af tosprogede elever og tre klasser med 50 procent etniske danskere og 50 procent tosprogede elever.

Sådan er fordelingen af eleverne i de syv nye 1.g-klasser på Langkaer Gymnasium i Aarhus, og det er ikke en helt dum inddeling af klasserne, lyder det fra et par elever.

- 50/50-fordelingen er en god måde at integrere på. Jeg ved godt, at der ender med at være 100 procent udenlandske klasser. Men det er en tendens, der er på alligevel, så jeg tror, man redder det lidt ved at gøre det her, siger Michelle Bradsted Vestergaard fra 3.c til TV 2.

Mindretallet ryger uden for sammenholdet

Gymnasiet, som har 80 procent tosprogede elever, har for første gang valgt at samle etniske danskere i klasser, og det har resulteret i fire klasser med udelukkende tosprogede elever. 50/50-fordelingen i de blandede klasser sker for at holde på de etniske danskere og fremme integrationen, lyder begrundelsen blandt andet fra rektor Yago Bundgaard.

Ifølge Mie Brix Varming fra 2.y kan det godt være et problem, at der er klasser uden nogen etniske danskere i. På den anden side kan det også være svært at være i en klasse med meget få etniske danskere, forklarer hun til TV 2:

- Hvis der kun er en etnisk dansker i en klasse, kan den person let ryge uden for sammenholdet, siger hun.

Michelle Bradsted Vestergaard tilføjer:

- Man kan jo bedst spejle sig med andre, som er lidt mere ligesom en selv. Det er jo forskellige kulturer, og nogle gange er der bare nogle ting, der passer bedre med den kultur, man selv har, som kan fremme venskaber.

Tosprogede søger mod Langkaer

Både Mie Brix Varming og Michelle Bradsted Vestergaard mener, at klasser kun med tosprogede er uundgåeligt på gymnasiet.

- Der er mange tosprogede elever, der søger på Langkaer, for at de kan gå sammen med andre af 'deres slags', hvis man kan sige det sådan, hvor etniske danskere søger et andet sted hen, siger Mie Brix Varming.

Sammenholdet på gymnasiet fejler dog ikke noget, understreger Michelle Bradsted Vestergaard.

- Det er ikke for at sige, at man ikke er venner på kryds og tværs - vi har et stort sammenhold på Langkaer, som jeg er super glad for - og det synes jeg virkelig, andre skoler skal lære af. Det kan sagtens fungere, understreger hun.

I klippet ovenfor kan du se de to elever udtale sig om opdelingen af klasserne på gymnasiet.